פוקר

פוֹקר הוא משפחה של משחקי קלפים פופולריים אשר מקורותיהם אינם ידועים. הסברה המקובלת היא כי המשחק התפתח במזרח ארצות הברית בשלהי המאה ה-19 או בתחילת המאה ה-20. המשחק נפוץ בבתי קזינו, ועם התפתחות רשת האינטרנט הוא נפוץ גם ברשתות הימורים מקוונים.

המשחקים משוחקים לרוב עם חבילת קלפים סטנדרטית של 52 קלפים, אך קיימים גם משחקים המשתמשים בחלק מהקלפים בלבד. מספר הקלפים המקבל שחקן משתנה בין משחקים, מ-2 בטקסס הולדם, 4 באומהה הולדם ו-7 ב-Seven-card stud, עד ל-13 בפוקר סיני.

סבבי המשחק
ברוב וריאציות המשחק סבב ההימורים הראשון מתחיל על ידי הימור כפוי של אחד השחקנים או יותר, הנדרשים לשלם את הבליינד, אנטה או שניהם. שלב ההימורים ממשיך כך שכל שחקן בתורו מחליט האם להשוות את ההימור, להעלות את ההימור, או לזרוק את הקלפים ולוותר על הקופה. סבב ההימורים מסתיים כאשר כל השחקנים ביצעו את פעולותיהם והתור חוזר לשחקן האחרון אשר העלה את ההימור. המשחק ממשיך עד שכל סבבי ההימורים מסתיימים או שרק שחקן אחד נשאר עם קלפים. במצב בו יש יותר משחקן אחד עם קלפים לאחר סבב ההימורים האחרון, השחקן עם היד הטובה ביותר לפי חוקי המשחק הספציפי בו משחקים, מנצח וזוכה בקופה.

סוגי משחקי פוקר
 המשחק הישיר – גרסתו הראשונה של המשחק המוכר. כל שחקן מקבל קלפים מוסתרים המרכיבים את היד של השחקן, ולאחר סבב הימורים השחקנים מציגים את ידיהם.
 Draw poker – כל שחקן מקבל קלפים מוסתרים המרכיבים את היד של השחקן. בתום כל סבב הימורים קיימת אפשרות להחליף קלף אחד או יותר. המשחק הנפוץ בקטגוריה זו הוא Five-card draw.
 Stud poker – כל שחקן מקבל קלפים אשר חלקם מוסתרים וחלקם גלויים לכל שאר השחקנים. בתום כל סבב הימורים השחקנים אשר עדיין נמצאים במשחק מקבלים קלף נוסף אשר אף הוא מוסתר או גלוי בהתאם לחוקי המשחק. בעבר במשחק הנפוץ ביותר כל שחקן קיבל חמישה קלפים, אך בהמשך התווספו שני קלפים נוספים והמשחק הנפוץ הוא Seven-card stud.
 פוקר קהילתי – כל שחקן מקבל קלפים מוסתרים אשר איתם הוא מרכיב את ידו. בתום כל סבב הימורים מוצגים קלף אחד או יותר המשותפים לכל השחקנים, אשר איתם ועם הקלפים המוסתרים כל שחקן מרכיב את ידו. המשחקים הנפוצים הם טקסס הולדם ואומהה הולדם.

דירוג הידיים
שמאל|ממוזער|200px|רצף מלכותי
חוזקן של ידיים בפוקר מוערך בהתאם להסתברות הרכבתן. ככל שההסתברות ליצירת היד נמוכה יותר כך היד מוערכת כחזקה יותר.
 רצף מלכותי ("Royal flush", נקרא גם "צורה מלכותית") – A, K, Q, J, 10 מאותה צורה. דוגמה: 
 רצף-צורה ("Straight flush") – חמישה קלפים עוקבים מאותה צורה. דוגמה: 
 רביעייה ("Four of a kind", נקרא גם "קארה") – ארבעה קלפים בעלי ערך זהה. דוגמה:    
 בית מלא ("Full house") – שלישייה וזוג. דוגמה: 
 צבע ("Flush", נקרא גם "צורה") – חמישה קלפים בעלי אותה צורה. דוגמה: 
 רצף ("Straight", נקרא גם "קנטה") – חמישה קלפים עוקבים בסדר עולה. דוגמה: 
 שלישייה ("Three of a kind") – שלושה קלפים בעלי ערך זהה. דוגמה: 
 שני זוגות ("Two pair", נקרא גם "זוגיים") – שני זוגות של קלפים אשר כל אחד בנוי משני קלפים בעלי אותו ערך. דוגמה: 
 זוג ("Pair") – שני קלפים בעלי אותו ערך. דוגמה: 
 קלף גבוה ("High card") – יד המכילה חמישה קלפים אשר לא מרכיבים אחת מהידיים הקודמות. הדוגמה הבאה נקראת אס גבוה: 

אם מספר שחקנים מחזיקים ביד בעלת דירוג זהה, המנצח יקבע לפי
 ערך הקלף המשתתף ביד הגבוה ביותר
 ערך הקלף הלא משתתף ביד הגבוה ביותר (מתוך 5 קלפים בסך הכל)
 שוויון

דירוגים אלו מתאימים לרוב וריאציות המשחק, אך בחלקן הסדר הוא הפוך או לא רלוונטי, לדוגמה ב-Lowball או בדוגי.

משחקי הימורים
משחקי ההימורים מחולקים ל-2 סוגים עיקריים. משחקי כסף בהם השחקנים מהמרים על סכומי כסף באופן ישיר ושחקנים יכולים להוסיף כסף בין סבבי משחקים, ומשחקי טורנירים בהם לכל שחקן יש צ'יפים המייצגים נקודות, ושחקן אשר מפסיד את כל הצ'יפים יוצא מהטורניר וזוכה בסכום כסף בהתאם למקומו.

משחקי כסף
משחקי כסף מתנהלים בבתי קזינו על סכומים שונים המתחילים מבליינדים של דולר או אירו אחד באזורים הפתוחים לקהל הרחב, וסכומים גבוהים אשר אליהם ניתן להיכנס בהזמנה בלבד בחדרים צדדים, כמו "Bobby's Room" בבלאג'יו הנקרא על שמו של בובי בולדווין, אשר שם משחקים בבליינדים של מאות ואלפי דולרים. משחקים גבוהים במיוחד מתקיימים גם בחדרים פרטיים במקאו אשר מנוהלים על ידי מריצי משחקים כפול פואה וניתן להיכנס אליהם בהזמנה בלבד. משחקים אלו לרוב פרטיים מאוד ואין מידע רב עליהם.

ערוצי טלוויזיה שונים יוצרים משחקי כסף גבוהים אשר אליהם הם מזמנים שחקנים מוכרים וחובבנים על מנת לצלם את המשחקים ולשדרם כתוכנית טלוויזיה כ-"High Stakes Poker" ו-"Poker After Dark". ישנם בתי קזינו היוצרים תוכניות עבור משחקים נבחרים בפלטפורמות שידור כיוטיוב ו-Twitch.tv, כמו "Live at the Bike" ו-"Hustler Live".

ברשתות הימורים מקוונים מתקיימים משחקים אשר מתחילים מבליינדים של סנט אחד ומגיעים למאות דולרים, אשר פתוחים לכל השחקנים.

מכיוון שמשחקי כסף בסכומים גבוהים הם לרוב פרטיים ואין גוף המרכז את הזוכים, לא ניתן לדעת בוודאות מי השחקנים עם סך הזכיות הגבוה ביותר.

משחקי טורנירים
משחקי טורנירים מתקיימים בסכומים שונים. ברשתות ההימורים המקוונים ניתן למצוא טורנירים המשוחקים בעלות של סנטים בודדים ואף בחינם. בבתי קזינו ובחדרים פרטיים מתקיימים טורנירים המגיעים לעלות כניסה של מעל למיליון דולר, כמו טורניר ה-"Big One for One Drop". בעולם מתקיימים טורנירים עם סך פרסים המגיעים לעשרות מיליוני דולרים, בטורנירים בודדים או סבבי טורנירים מוכרים כאליפות העולם בפוקר, סבב הפוקר העולמי, סבב הפוקר האירופי וסבב טריטון.

ישנם מספר אתרים כ-"The Hendon Mob" אשר מרכזים את המידע על השחקנים הזוכים בטורנירים השונים.

נכון לספטמבר 2025, ברין קני מוביל את טבלת הזוכים בכל הזמנים עם זכיות בסך של כ-78.7 מיליון דולר וסטיבן צ'ידוויק אחריו עם זכיות בסך של כ-73.7 מיליון דולר. שחקנים מוכרים רבים נמצאים ברשימה זו כג'ייסון קון (מקום 3), מיקיטה בדזיאקוסקי (מקום 4), ג'סטין בונומו (מקום 5), דן סמית' (מקום 6), אייזק הקסטון (מקום 7), דניאל נגראנו (מקום 8), פיל אייבי (מקום 9), אלכס פוקסן (מקום 11), אריק סיידל (מקום 14), פיל הלמות (מקום 30), ואחרים.

קריסטן פוקסן היא האישה עם מרב הזכיות מטורנירים עם סך זכיות של כ-12.2 מיליון דולר, ואחריה נמצאות ונסה סלבסט (מקום 2), קתי ליברט (מקום 3), ליב בורי (מקום 4), מריה הו (מקום 6), לאו מרגטס (מקום 14), ג'ניפר הרמן (מקום 19), ויקטוריה קורן מיטשל (מקום 21), ברברה אנרייט (מקום 26), ואחרות.

ברשימת הישראלים מוביל אמיר להבות עם סך זכיות של כ-6.4 מיליון דולר, ואחריו נמצאים אורי רייכנשטיין (מקום 2), יובל ברונשטיין (מקום 3), ברק ויסברוד (מקום 4), תימור מרגולין (מקום 5), אסי משה (מקום 6), צבי שטרן (מקום 7) ורן אזור (מקום 8) עם זכיות של מעל ל-2 מיליון דולר כל אחד.

ההיבט המשפטי
חוקיות משחק הפוקר משתנה בין מדינות אשר חלקן מאפשרות משחקי הימורים באופן גורף, אחרות אשר מאפשרות בבתי קזינו בלבד ומדינות אשר אוסרות על המשחק לגמרי.

בארצות הברית ישנן מדינות המאפשרות למשחקים להתקיים תחת רישיון בלבד המוענק לרוב לבתי קזינו כמו בנבדה. בטקסס ניתן לקיים משחקי טורנירים, אך משחקי כסף יכולים להתקיים בתנאי ומארגן המשחק איננו לוקח תשלום על המשחק עצמו.

בישראל התקיימו דיונים רבים בנוגע לחוקיותו של המשחק המוגדר כמשחק מזל, וחל איסור לקיים משחקים המעורב בהם כסף או פרסים בעלי ערך כספי. ב-2018 פסק בית המשפט העליון כי בתנאים מסוימים לעניין מיסוי פוקר אינו משחק מזל וממוסה כמשלח יד. פסק הדין מבחין בין משחק בודד, לבין רצף משחקים וטורנירים בהם משתתפים שחקנים מקצוענים.

ביטויים מוכרים
 פני פוקר (Poker Face) – פנים אשר אינן מסגירות את מחשבות בעליהן
 להחזיק את הקלפים קרוב לחזה – על אדם שלא מסגיר את העמדות או היתרונות שלו
 יד מתה – יד שאינה משתתפת עוד במשחק
 ידו של איש מת – יד המכילה זוג אס וזוג נוסף של שמיניות (בדרך כלל עם סמלים שחורים בלבד), מסמנת מזל רע. על פי אגדת המערב הפרוע, ביל היקוק הפראי החזיק ביד זו לפני שנורה בגבו במשחק פוקר ב-2 באוגוסט 1876.

המילונאי ראובן אלקלעי ציין במילונו כי השם רֶצֶף במובן "קלפים (קלפי משחק) הערוכים ברציפות" הוא חידושו שלו.

ראו גם
 פון נוימן פוקר

 קישורים חיצוניים 




הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:הימורים
קטגוריה:משחקי קלפים